Line Barfod (EL), 2002-11-26:
Organiseret kriminalitet er et væsentligt problem for et retssamfund, især hvis det udvikler sig, så der også begynder at være korruption, og så man begynder at miste tiltroen til, at der bliver slået alvorligt ned på den organiserede kriminalitet, og hvis det begynder at brede sig ind hos politi og myndigheder.
Derfor er det vigtigt, at vi gør en alvorlig indsats mod den organiserede kriminalitet, før det når at vokse til den størrelse, som det har i flere andre lande.
Derfor synes jeg, det vil være rigtig godt, hvis vi i stedet for at slå hinanden oven i hovedet med, hvem der er bedst til at bruge hårde metoder, hvem der er bedst til at lave indgreb i retssikkerheden, kunne holde en høring, hvor vi diskuterer, hvad problemerne er, hvad der er af forskellige metoder til at prøve at bekæmpe den organiserede kriminalitet, og hvad man har af erfaringer fra andre lande.
Hvad virker, og hvad virker ikke?
De fleste af os fra Retsudvalget var jo i Canada i sommer, hvor vi bl.a. hørte om, hvad de har afprøvet af metoder der.
Det kunne måske være fornuftigt at få fat i nogle af dem, vi talte med i Canada, og høre nærmere om, hvad de har prøvet, og også hvad de har undersøgt af metoder fra USA, så vi ikke begår de samme fejltagelser, men i stedet ser på, hvad der virker.
Her tror jeg også, det er vigtigt at se på, hvad der er grundlaget for den organiserede kriminalitet.
Hvad er det, de lever af?
Hvad er det for nogle områder, de tjener
så mange penge på?
Hvad kan vi gøre for at bekæmpe det?
Fru Elisabeth Arnold og andre har i forbindelse med dummebøder været inde på, at det handler om at organisere civilsamfundet, så man står sammen om at bekæmpe dem, der opkræver dummebøder, og siger, at man ikke vil finde sig i det. Men det kunne også være andre områder.
Der har været tale om, at det er organiseret kriminalitet, der står bag det enorme salg af ulovlig cola på Nørrebro og andre steder.
Der har været tale om, at det er organiseret kriminalitet, der står bag de store lagre af fyrværkeri og andet.
Så lad os se på: Hvad kan man gøre for at fjerne grundlaget for, at de kan tjene så mange penge på de områder?
Hvad kan vi gøre for at forhindre, at de får mulighed for at brede sig?
Vi må også diskutere, hvad vi kan gøre for at sikre os bedst muligt mod, at de kan slå til i forhold til politi og andre myndigheder.
Hvad skal vi gøre for at sikre, at der ikke er nogen, der enten føler sig fristet af penge eller føler sig selv eller sin familie truet?
Jeg tror, at det, der skal til, hvis vi skal videre, er, at vi går sammen og taler med de mange forskellige instanser, der er inddraget på det her område, hvad enten det er politi, socialmyndigheder, skattefolk, socialarbejdere, universitetsjurister eller mange andre, der arbejder med området.
Der er for nylig kommet en delbetænkning fra Justitsministeriets udvalg om økonomisk kriminalitet, der peger på en række områder, hvor der er behov for yderligere forskning.
Det kunne også være, vi skulle inddrage det og finde ud af, hvor vi har behov for mere viden.
Så jeg tror, det er den vej, vi skal gå, frem for det beslutningsforslag, der ligger fra Socialdemokratiet.
Som flere allerede har været inde på, er der en del af det, der allerede kan sættes i værk.
Noget af det er allerede sat i værk rundtom, og derfor vil det være bedre sammen at se konstruktivt på, hvad vi kan gøre, end at følge Socialdemokraternes beslutningsforslag.